Т1аьххьарчу хенахь журналан аг1онаш т1ехь арайийла юьйлаелла Джунаидов Аюбан произведенеш. Аюбан «Амма… дог1а ца деара» — дийцар ду х1окху номерехь дешархойн тидаме диллина. Юьртарчу бахархойн цхьа де ду авторо гойтург: Деле дог1а доьхуш, шурин саг1адаккхар. Тахана дуккха а нахана дицделла и хаза ламаст ша говза яздинчу дийцарца карладаьккхина, довзийтина Джунаидов Аюба. Иштта говза яздина ду Арсанукаев Мусас «Декхар», Кацаев Сайд-Хьасана «Брэдбери Рэй», Эльдиева Марета «Нана ю йоьлхуш», Исраилова Луизас «Хьо а д1аг1о хьо…» — дийцарш.